* Uradni list RS, št. 12/17 z dne 10. 3. 2017 (velja od 11. 3. 2017)

Na podlagi tretjega odstavka 13. člena Zakona o bančništvu (Uradni list RS, št. 25/15, 44/16 – ZRPPB in 77/16 – ZCKR; v nadaljevanju ZBan-2), 83. člena Zakona po potrošniških kreditih (Uradni list RS, št. 77/16; v nadaljevanju ZPotK-2) in prvega odstavka 31. člena Zakona o Banki Slovenije (Uradni list RS, št. 72/06 – uradno prečiščeno besedilo in 59/11) izdaja Svet Banke Slovenije

**SKLEP**

**o uporabi Smernic organa EBA**

**o oceni kreditne sposobnosti**

1. **člen**

**(Namen in področje uporabe smernic)**

1. Evropski bančni organ je na podlagi prvega odstavka 16. člena Uredbe (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L št. 331 z dne 15. decembra 2010, str. 12; v nadaljevanju Uredba (EU) št. 1093/2010) dne 19. avgusta 2015 objavil Smernice organa EBA o oceni kreditne sposobnosti (v nadaljevanju: smernice), ki so objavljene na njegovi spletni strani.
2. Smernice iz prvega odstavka tega člena določajo zahteve iz člena 18 in člena 20(1) Direktive 2014/17/EU Evropskega parlamenta in Sveta z dne 4. februarja 2014 o potrošniških kreditnih pogodbah za stanovanjske nepremičnine in spremembi direktiv 2008/48/ES in 2013/36/EU ter Uredbe (EU) št. 1093/2010 (UL L št. 60, z dne 28.02.2014, str. 34; v nadaljevanju Direktiva 2014/17/EU) za oceno kreditne sposobnosti v zvezi s kreditnimi pogodbami, ki spadajo v področje uporabe člena 3 Direktive 2014/17/EU.
3. Smernice se uporabljajo za:

1. finančne institucije, kot so opredeljene členu 4(1) Uredbe (EU) št. 1093/2010, ki so dajalci kredita v skladu s točko (2) člena 4 Direktive 2014/17/EU in

2. pristojne organe, kot so opredeljeni v členu 4(2) Uredbe (EU) št. 1093/2010, in so opredeljeni tudi s točko (22) člena 4 Direktive 2014/17/EU.

1. **člen**

**(Vsebina sklepa in obseg uporabe smernic)**

1. S tem sklepom Banka Slovenije določa uporabo smernic za:

1. banke in hranilnice, ki so v skladu z ZBan-2 pridobile dovoljenje za opravljanje bančnih storitev v Republiki Sloveniji (v nadaljevanju: banke),

2. dajalce kreditov, ki opravljajo storitev finančnega zakupa nepremičnin v skladu z ZPotK-2,

3. Banko Slovenije, kadar v skladu z ZBan-2 in ZPotK-2 v vlogi pristojnega organa izvaja pristojnosti in naloge nadzora nad subjekti iz 1. in 2. točke tega odstavka.

(2) Subjekti iz 1. in 2. točke prvega odstavka tega člena pri ocenjevanju kreditne sposobnosti v zvezi s kreditno pogodbo za nepremičnino, sklenjeno v skladu z zakonom, ki ureja potrošniške kredite, v celoti upoštevajo določbe smernic in morajo zagotoviti upoštevanje določb smernic s strani njihovih zunanjih izvajalcev.

(3) Banka Slovenije bo pri opravljanju nalog in pristojnosti nadzora v skladu z ZBan-2 in ZPotK-2 v celoti upoštevala določbe smernic v delu, v katerem se nanašajo na izvajanje nalog in pooblastil pristojnega organa.

1. **člen**

**(Uveljavitev sklepa)**

Ta sklep začne veljati naslednji dan po njegovi objavi v Uradnem listu Republike Slovenije.

Ljubljana, dne 7. 3. 2017

 Boštjan Jazbec

 predsednik

Sveta Banke Slovenije